Omnibus presentes litteras inspecturis magister Th. officialis Trecensis, salutem in Domino. Noverint universi quod in nostra presentia constituti nobilis mulier Margarita, domina de Pringi, uxor quondam defuncti Odonis de Sancto Fidolo, militis, et uxor domini Jocelini d’Avalon, et Miletus, filius ipsius dominę Margaretę, recognoverunt se dedisse et quictasse in perpetuum Fratribus militię Templi Ermengardam, filiam Johannis le Franc, quam Lambertus Cherver ducere debet in uxorem, liberam et absolutam, in escambium pro una de feminabus dictorum Fratrum Militię, quam dicti Fratres concedere debent et quictare, ut dicitur, liberam et absolutam dictę dominę et Mileto et heredibus dicti defuncti Odonis, quandocumque facultas se obtulerit maritandi aliquem de hominibus predictorum dictę Margaritę et Mileti, filii sui, cum aliqua de feminabus Fratrum predictorum. Promisit etiam dictus Miletus per fidem suam quod contra quittationem predictam per se vel per alium nullo tempore veniet, nec eam revocabit, aut faciet aliquatenus revocare. In cujus rei testimonium presentibus litteris sigillum curię Trecensis duximus apponendum. Actum anno Domini M°CC° quadragesimo, die jovis post festum beati Martini hyemalis.